
讬讘诪讜转 爪讝 注"讘 - 驻讬专讜砖 砖讟讬讬谞讝诇抓

讗 讻讬讜谉 砖讛讝讻专谞讜 讻讗谉 讗转 讛讛讬转专 诇砖讗转 讗转 讗谞讜住转 讗讘讬讜 讜诪驻讜转转 讗讘讬讜, 注诇讜诇 讛讚讘专 诇讙专讜诐 诇爪讬专讜驻讬诐 诪砖驻讞转讬讬诐 诪讜讝专讬诐, 讜诪讘讬讗讬诐 讻诪讛 讞讬讚讜转 讛拽砖讜专讜转 讘讬讞住讬诐 讜爪讬专讜驻讬诐 砖讻讗诇讛. 讻讙讜谉 讛讞讬讚讛 砖砖讜讗诇转 讗砖讛: "讬砖 诇讬 讗讞 诪讗讘 讜诇讗 诪讗诐, 讜讛讜讗 讘注诇讛 讚讗诐 [砖诇 讗诪讬], 讜讗谞讗 讘专转讛 讚讗谞转转讬讛 [讜讗谞讬 讘转 讗砖转讜]." 讗诪专 专诪讬 讘专 讞诪讗: 砖诇讗 讻讚注转 专' 讬讛讜讚讛 讚诪转谞讬转讬谉 [砖讘诪砖谞转谞讜], 讗讘诇 诇讚注转 讞讻诪讬诐 讬讬转讻谉 讛讚讘专, 砖讗诐 讗谞住 讗讚诐 讗砖讛 讜讛讜诇讬讚 诪诪谞讛 讘转, 讜讘谞讜 砖诇 讗讜转讜 讗讬砖 谞砖讗 讗转 讗谞讜住转 讗讘讬讜, 讛专讬 讬讻讜诇讛 讛讘转 讛讝讜 诇讜诪专 注诇 讘注诇 讗诪讛 砖讛讜讗 讗讞讬讛 诪讗讘 讜诇讗 诪讗诐, 讜讛讜讗 讘注诇讛 砖诇 讗诪讛, 讜讛讬讗 讘转 讗砖转讜.


讞讬讚讛 讗讞专转 讛讬讗: "讗讞 砖诇讬 讛讜讗, 讜讘专讬 [讜讘谞讬] 讛讜讗, 讗讞转讬讛 讗谞讗 [讗讞讜转讜 讗谞讬] 讚讛讗讬 讚讚专讬谞讗 讗讻转驻讗讬 [砖诇 讝讛 砖讗谞讬 谞讜砖讗转 注诇 讻转驻讬讬]". 讻讬爪讚 讬讻讜诇 诇讛讬讜转 讛讚讘专? 鈥� 诪砖讻讞转 诇讛 [讬讻讜诇 讗转讛 诇诪爪讜讗 讚讘专 讻讝讛] 讘讙讜讬 讛讘讗 注诇 讘转讜 讜讛讜诇讬讚 诪诪谞讛 讘谉, 砖讛讜讗 讗讬驻讜讗 讙诐 讗讞讬讛 讜讙诐 讘谞讛 (讜谞拽讟讜 讚讜讙诪讗 讘讙讜讬 鈥� 诪砖讜诐 砖诇讗 专爪讜 讗驻讬诇讜 诇讚诪讬讬谉 转讬讗讜专 诪拽专讛 讻讙讜谉 讝讛 讘讬砖专讗诇).


讞讬讚讛 讗讞专转: "砖诇诪讗 诇讱 讘专讬, 讘转 讗讞转讬讱 讗谞讗 [砖诇讜诐 诇讱 讘谞讬, 讘转 讗讞讜转讱 讗谞讬] " 鈥� 诪砖讻讞转 诇讛 [诪讜爪讗 讗转讛 讗讜转讛] 讘讙讜讬 讛讘讗 注诇 讘转 讘转讜 讜讛讜诇讬讚 诪诪谞讛 讘谉, 砖讛讘谉 砖诇 讗讜转讛 谞讻讚讛 讛讜讗 讙诐 讻谉 拽专讜讘 诪爪讚 讗讞讬 讗诪讛, 讜讛讬讗 讘转 讗讞讜转讜.


讞讬讚讛 讗讞专转: "讚诇讗讬 讚讚诇讜 讚讜讜诇讗 诇讬驻讜诇 讘讻讜 住转专 驻转专 [讛驻讜注诇讬诐 讛讚讜诇讬诐 讚诇讬讬诐 诇讛砖拽讜转 讛砖讚讜转, 砖转讬驻讜诇 诇讻诐 讞讬讚讛 诪住讜转专转 诇驻转讜专 讗讜转讛]: 讚讛讗讬 讚讚专讬谞讗 讛讜讗 讘专, 讜讗谞讗 讘专转 讗讞讜讛 [砖讝讛 砖讗谞讬 谞讜砖讗转 注诇 讻转驻讬讬 讛讜讗 讘谉 砖诇讬, 讜讗谞讬 讘转 讗讞讬讜] ". 讜驻转专讜谞讜 鈥� 诪砖讻讞转 诇讛 [诪讜爪讗 讗转讛 讗讜转讛] 讘讙讜讬 讛讘讗 注诇 讘转 讘谞讜, 砖讛讬诇讚 砖谞讜诇讚 讛讜讗 诪爪讚 讗讞讚 讘谉 讗诪讜, 讜诪讛爪讚 讛讗讞专 讛讜讗 讚讜讚 砖诇 讗诪讜.


讞讬讚讛 讗讞专转: "讘讬讬讗 讘讬讬讗 [讜讬 讜讬] 诪讗讞, 讜讛讜讗 讗讘, 讜讛讜讗 讘注诇, 讜讛讜讗 讘专 [讘谉] 讛讘注诇 讜讛讜讗 讘注诇讛 讚讗诐 [砖诇 讗诪讬], 讜讗谞讗 讘专转讛 讚讗讬转转讬讛 [讜讗谞讬 讘转 讗砖转讜], 讜诇讗 讬讛讬讘 驻讬转讗 诇讗讞讜讛 讬转诪讬 讘谞讬 讘专转讬讛 [讜讗讬谞谞讜 谞讜转谉 讗讜讻诇 诇讗讞讬讜 讛讬转讜诪讬诐 讘谞讬 讘转讜] ". 讜讻讬爪讚 讬讻讜诇 诇讛讬讜转 诪爪讘 讻讝讛? 鈥� 诪砖讻讞转 诇讛 [诪讜爪讗 讗转讛 讗讜转讛] 讘讙讜讬 讛讘讗 注诇 讗诪讜 讜讛讜诇讬讚 诪诪谞讛 讘转, 讜讘转 讝讜 讛讬讗 讗讬驻讜讗 讙诐 讗讞讜转讜 讜讙诐 讘转讜, 讜讞讝专 讜讘讗 注诇 讗讜转讛 讘转, 注诇 讘转讜 砖诇讜 砖讛讜诇讬讚, 砖讛讬讗 讗讞讜转讜, 讜讞讝专 讝拽谉, 讗讘讬讜 砖诇 讗讜转讜 讗讚诐, 讜讘讗 讙诐 讛讜讗 注诇讬讛 注诇 讛讘转 讛讛讬讗 讜讛讜诇讬讚 诪诪谞讛 讘谞讬诐.


讜讗讜转讛 讘转 讛讬讗 讗讬驻讜讗 讙诐 讗砖转讜 砖诇 讘注诇讛志讗讘讬讛, 讜讗讘讬讛志讘注诇讛 讛讜讗 讙诐 讘注诇 讗诪讛, 讜讛讜讗, 讘注诇讛, 讙诐 讘谉 讘注诇讛 (讘谉 讛讝拽谉), 讜讗讞讬讜 砖诇 讘注诇讛 (讘谞讬 讛讝拽谉) 砖谞讜诇讚讜 诪诪谞讛 讛诐 讘谞讬 讘转讜, 讞讬讚讛 讗讞专转: "讗谞讗 讜讗转 [讗谞讬 讜讗转讛] 鈥�/span> 讗讞讬 [讗讞讬诐], 讗谞讗 讜讗讘讜讱 [讗谞讬 讜讗讘讬讱] 鈥�/span> 讗讞讬 [讗讞讬诐], 讗谞讗 讜讗诪讱 [讗谞讬 讜讗诪讱] 鈥�/span> 讗讞讬 [讗讞讬诐] "讜讻讬爪讚 讬讻讜诇 诇讛讬讜转 讛讚讘专? 鈥� 诪砖讻讞转 诇讛 [诪讜爪讗 讗转讛 讗讜转讛] 讘讙讜讬 讛讘讗 注诇 讗诪讜 讜讛讜诇讬讚 诪诪谞讛 砖转讬 讘谞讜转, 讜讞讝专 讜讘讗 注诇 讗讞转 诪讛谉, 讜讛讜诇讬讚 诪诪谞讛 讘谉, 讜拽专讬讗 诇讬讛 讗讞转讬讛 讚讗讬诪讗 [讜拽讜专讗转 诇讜 诇讘谉 讗讞讜转 讗诪讜] 讜拽讗诪专讛 诇讬讛 讛讻讬 [讜讗讜诪专转 诇讜 讻讱] 砖讛讬讗 讙诐 讗讞讜转讜 诪讗讘 讜讙诐 讗讞讜转 讗诪讜 诪讗讘 讗讞讚, 讜讙诐 讗讞讜转 讗讘讬讜 诪讗诐 讗讞转.


讜注讜讚 讞讬讚讛: "讗谞讗 讜讗转 [讗谞讬 讜讗转讛] 鈥�/span> 讘谞讬 讗讞讬 [讗讞讬诐], 讗谞讗 讜讗讘讜讱 [讗谞讬 讜讗讘讬讱] 鈥�/span> 讘谞讬 讗讞讬 [讗讞讬诐], 讗谞讗 讜讗诪讱 [讗谞讬 讜讗诪讱] 鈥�/span> 讘谞讬 讗讞讬 [讘谞讬 讗讞讬诐] ", 讻讬爪讚 讝讛 讬讻讜诇 诇拽专讜转? 讛讗 讘讛讬转专讗 谞诪讬 诪砖讻讞转 诇讛 [讚讘专 讻讙讜谉 讝讛 诪讜爪讗 讗转讛 讙诐 讘讛讬转专], 讻诇讜诪专, 讘诇讗 讗讬住讜专 注专讬讜转 鈥� 讻讙讜谉 专讗讜讘谉 砖讬砖 诇讜 砖转讬 讘谞讜转, 讜讗转讗 [讜讘讗] 砖诪注讜谉 讗讞讬讜 讜谞住讘 讞讚讗 诪讬谞讬讬讛讜 [讜谞砖讗 讗讞转 诪讛谉], 讜讗转讗 讘专 [讜讘讗 讘谉] 砖诇 诇讜讬 砖讛讜讗 讗讞 砖诇讬砖讬 讜谞住讘 讞讚 诪讬谞讬讬讛讜 [讜谞砖讗 讙诐 讛讜讗 讗讞转 诪讛诐] 砖讛讬讗 讘转 讚讜讚讜, 讜拽讗诪专 诇讬讛 [讜讗讜诪专 诇讜] 讘专讬讛 [讘谞讜] 砖诇 砖诪注讜谉 诇讘专 讘专讬讛 [诇讘谉 讘谞讜] 砖诇 诇讜讬 砖讛专讬 讛诐 讙诐 讘谞讬 讗讞讬诐 (讘谞讬 讚讜讚讬诐 诪讗诐), 讜讙诐 讛讜讗 讜讗讘讬讜 讘谞讬 讗讞讬诐 (讘谞讬 讚讜讚讬诐 诪讗讘), 讜讙诐 讛讜讗 讜讗诪讜 讘谞讬 讗讞讬诐 (讘谞讬 讚讜讚讬诐 诪讛讗讘).


讘 诪砖谞讛 讛讙讬讜专转 砖谞转讙讬讬专讜 讘谞讬讛 注诪讛 鈥� 诇讗 讞讜诇爪讬谉 讜诇讗 诪讬讬讘诪讬谉 讝讛 诇讝讛, 讜讗驻讬诇讜 讛讬转讛 讛讜专转讜 (讛专讬讜谞讜) 砖诇 专讗砖讜谉 砖诇讗 讘拽讚讜砖讛 砖诇 拽讛诇 拽讜讚砖 讘讬砖专讗诇 讜诇讬讚转讜 讘拽讚讜砖讛 砖讗诪讜 讬诇讚讛 讗讜转讜 讻砖讛讬转讛 讻讘专 讬讛讜讚讬讛, 讜讛砖谞讬 讛讜专转讜 讜诇讬讚转讜 讘拽讚讜砖讛 鈥� 讗讬谞诐 谞讞砖讘讬诐 讗讞讬诐, 砖讻讬讜谉 砖讛转讙讬讬专 讗驻讬诇讜 讗讞讚 诪讛诐 谞讞砖讘 讻讗讬诇讜 谞讜诇讚 诪讞讚砖 讜讗讬谉 诇讜 讻诇 拽讬专讘讛 注诐 讗讞讬讜. 讜讻谉 讛讚讬谉 讘注谞讬谉 砖驻讞讛 砖谞砖转讞专专讜 讘谞讬讛 注诪讛, 砖讙诐 讛诐 讗讬谞诐 谞讞砖讘讬诐 讻拽专讜讘讬诐 讝讛 诇讝讛.


讙 讙诪专讗 诪住讜驻专: 讘谞讬 讬讜讚谉 讗诪转讗 [讛砖驻讞讛] 讗砖转讞专讜专 [讛砖转讞专专讜], 砖专讗 诇讛讜 [讛转讬专 诇讛诐] 专讘 讗讞讗 讘专 讬注拽讘 诇诪讬谞住讘 谞砖讬 讚讛讚讚讬 [诇砖讗转 讗转 讛谞砖讬诐, 讝讜 砖诇 讝讛 讜讝讜 砖诇 讝讛] 讗诪专 诇讬讛 [诇讜] 专讘讗: 讜讛讗 [讜讛专讬] 专讘 砖砖转 讗住专 讘讻讙讜谉 讝讛! 讗诪专 诇讬讛 [诇讜]: 讛讜讗 讗住专 讜讗谞讗 砖专讬谞讗 [讜讗谞讬 诪转讬专], 讻诇讜诪专, 讗谞讬 讞讜诇拽 注诇讬讜 讘讝讛.


讜诪住讘讬专讬诐: 讗诐 讛讬讜 砖谞讬 讛诪砖讜讞专专讬诐 讗讜 (讛讙专讬诐) 讗讞讬诐 诪谉 讛讗讘 讜诇讗 诪谉 讛讗诐 鈥� 讻讜诇讬 注诇诪讗 诇讗 驻诇讬讙讬 讚砖专讬 [讛讻诇 讗讬谞诐 讞讜诇拽讬诐 砖诪讜转专], 砖讗讬谉 诇讙专 拽讬专讘讛 诪谉 讛讗讘, 砖讜讚讗讬 讗讬谞讜 诪转讬讬讞住 注讜讚 诇讘讬转 讗讘讬讜. 讜讗诐 讛讬讜 讗讞讬诐 诪谉 讛讗诐 讘诇讘讚 讜诇讗 诪谉 讛讗讘 鈥� 讻讜诇讬 注诇诪讗 诇讗 驻诇讬讙讬 讚讗住讬专 [讛讻诇 讗讬谞诐 讞讜诇拽讬诐 砖讗住讜专].


讻讬 驻诇讬讙讬 [讻讗砖专 谞讞诇拽讜], 讛专讬 讝讛 讻砖讛诐 讗讞讬诐 诪谉 讛讗讘 讜诪谉 讛讗诐: 诪讗谉 讚砖专讬 [诪讬 砖诪转讬专] 讗讜诪专: 讘转专 讗讘讗 砖讚讬谞谉 [讗讞专 讛讗讘 讗谞讜 诪讟讬诇讬诐, 诪讬讬讞住讬诐] 讗讜转诐, 讚讛讗 "讘谞讬 驻诇谞讬讗" 拽专讜 诇讛讜 [砖讛专讬 "讘谞讬 驻诇讜谞讬" 拽讜专讗讬诐 诇讛诐], 讜讻讬讜谉 砖讻讱, 讬讜讚注讬诐 讛讻诇 砖讛诐 谞讞砖讘讬诐 注讻砖讬讜 讻讝专讬诐 讝讛 诇讝讛 讜讗讬谉 诪拽讜诐 诇讙讝讜专 讗讬住讜专 注诇讬讛诐 诪讞砖砖 砖讬讘讜讗讜 诇讛讞诇讬驻诐 讘讗讞专讬诐 讜诇讛转讬专 讬讜转专 诪讝讛. 讜讗讬诇讜 专讘 砖砖转 住讘讜专: 讻讬 拽专讜 诇讛讜 谞诪讬 [拽讜专讗讬诐 诇讛诐 讙诐 讻谉] "讘谞讬 驻诇讜谞讬转" 讜讬讜讚注讬诐 讛讻诇 砖讛诐 讗讞讬诐 讙诐 诪谉 讛讗诐.


讜讗讬讻讗 讚讗诪专 [讜讬砖 诪讬 砖讗讜诪专] 砖讘谞讜住讞 讗讞专 讛讬讜 讛讚讘专讬诐: 驻诇讬讙 [讞讜诇拽] 专讘 讗讞讗 讘专 讬注拽讘 讗驻讬诇讜 讘讗讞讬谉 诪谉 讛讗诐, 讜诪讗讬 讟注诪讗 [讜诪讛 讟注诐] 讚讘专讬讜? 鈥� 砖诇砖讬讟转讜 讙专 砖谞转讙讬讬专 讻拽讟谉 砖谞讜诇讚 讚诪讬 [讛讜讗 谞讞砖讘] 讜讻诇 讬讞住讬 讛拽讬专讘讛 讛拽讜讚诪讬诐 砖诇讜, 讗讬谞诐 谞讞砖讘讬诐 注讜讚.


转谞谉 [砖谞讬谞讜 讘诪砖谞讛]: 讛讙讬讜专转 砖谞转讙讬讬专讜 讘谞讬讛 注诪讛 鈥� 诇讗 讞讜诇爪讬谉 讜诇讗 诪讬讬讘诪讬谉. 诪讗讬 讟注诪讗 [诪讛 讛讟注诐], 诇讗讜 [讛讗诐 诇讗] 诪砖讜诐 讚讗住讬专讬 [砖讛诐 讗住讜专讬诐] 讝讛 讘讗砖转 讝讛 讜诇讻谉 讗讬谞诐 诪讬讬讘诪讬诐, 砖讗讬谉 讘讛诐 诪爪讜讜转 讬讬讘讜诐, 讜诇讗 讘讟诇 诪讛诐 讗讬住讜专 讗砖转 讗讞! 讜诪砖讬讘讬诐: 诇讗, 讛讻讜讜谞讛 讛讬讗 砖讗讬谞讛 (砖讗讬谉) 讗砖转 讗讞讚 诪讛诐 讘转讜专转 讞诇讬爪讛 讜讬讬讘讜诐 讻诇诇, 砖讗讬谞讛 谞拽专讗转 讗砖转 讗讞讬讜, 讜砖专讬讗 诇注诇诪讗 [讜诇讻谉 诪讜转专转 诇注讜诇诐] 诇讻诇 讗讚诐 讗讞专. 讜讗讬谞讛讜 谞诪讬 砖专讜 [讜讛诐 讙诐 讻谉 诪讜转专讬诐] 讝讛 讘讗砖转讜 砖诇 讝讛.


讜诪拽砖讬诐: 讜讛讗 拽转谞讬 [讜讛专讬 砖谞讛] "讗驻讬诇讜" ("讗驻讬诇讜 讛讜专转讜 砖诇 专讗砖讜谉 砖诇讗 讘拽讚讜砖讛"), 讗讬 讗诪专转 讘砖诇诪讗 讗住讬专讬 [谞谞讬讞 讗诐 讗转讛 讗讜诪专 砖讛诐 讗住讜专讬诐] 诇砖讗转 讝讛 讗转 讗砖转讜 砖诇 讝讛 诪砖讜诐 讗讬住讜专 讗砖转 讗讞, 讛讬讬谞讜 讚拽转谞讬 [讝讛讜 砖砖谞讛] "讗驻讬诇讜", 诇诇诪讚: 讚讗祝 注诇 讙讘 [砖讗祝 注诇 驻讬] 砖专讗砖讜谉 讛讜专转讜 砖诇讗 讘拽讚讜砖讛 讜诇讬讚转讜 讘拽讚讜砖讛, 讜讛砖谞讬 讛讜专转讜 讜诇讬讚转讜 讘拽讚讜砖讛, 讜诇讻谉 讻讘谞讬诐 砖诇 砖转讬 讗诪讛讜转 讚诪讜 [讛诐 谞讞砖讘讬诐], 讗驻讬诇讜 讛讻讬 [讻讱] 鈥� 讗住讬专讬 [讗住讜专讬诐]. 讗诇讗 讗讬 讗诪专转 砖专讜 [讗诐 讗讜诪专 讗转讛 砖诪讜转专讬诐], 诪讗讬 [诪讛] 诪拽讜诐 诇讜诪专 "讗驻讬诇讜"?


讜诪砖讬讘讬诐: 讚讗祝 注诇 讙讘 [砖讗祝 注诇 驻讬] 讚转专讜讬讬讛讜 [砖砖谞讬讛诐] 诇讬讚转谉 讘拽讚讜砖讛, 讜讗转讬 诇讗讞诇讜驻讬 [讜讬讘讜讗讜, 注诇讜诇讬诐, 诇讛讞诇讬驻诐] 讘讬砖专讗诇 讙诪讜专讬诐 讗驻讬诇讜 讛讻讬 [讻讱] 鈥�/span> 砖专讬 [诪讜转专].


讗讬讻讗 讚讗诪专讬 [讬砖 砖讗讜诪专讬诐]: 讛讻讬 谞诪讬 诪住转讘专讗 讚砖专讜 [讻讱 讙诐 讻谉 诪住转讘专 砖讛诐 诪讜转专讬诐], 讚拽转谞讬 [砖砖谞讛] "讗驻讬诇讜". 讗讬 讗诪专转 讘砖诇诪讗 砖专讜 [谞谞讬讞 讗诐 讗转讛 讗讜诪专 砖讛诐 诪讜转专讬诐] 讝讛 讘讗砖转讜 砖诇 讝讛 鈥� 讛讬讬谞讜 讚拽转谞讬 [讝讛讜 砖砖谞讛] "讗驻讬诇讜", 讻诇讜诪专, 讚讗祝 注诇 讙讘 [砖讗祝 注诇 驻讬] 讚转专讜讬讬讛讜 [砖砖谞讬讛诐] 诇讬讚转谉 讘拽讚讜砖讛, 讚讗转讬 诇讗讞诇讜驻讬 [砖讬讘讜讗讜 诇讛讞诇讬驻诐] 讘讬砖专讗诇 讙诪讜专讬诐 鈥� 讗驻讬诇讜 讛讻讬 [讻讱] 砖专讜 [讛诐 诪讜转专讬诐]. 讗诇讗 讗讬 讗诪专转 讗住讬专讬 [讗诐 讗讜诪专 讗转讛 砖讛诐 讗住讜专讬诐], 诪讗讬 [诪讛 诪拽讜诐] 诇诇砖讜谉 "讗驻讬诇讜"?


讜讚讜讞讬诐: 诪讻讗谉 讗讬谉 专讗讬讛, 砖讛专讬 讗驻砖专 诇驻专砖 讘讗讜驻谉 讗讞专: 讚讗祝 注诇 讙讘 [砖讗祝 注诇 驻讬] 砖讛专讗砖讜谉 讛讜专转讜 砖诇讗 讘拽讚讜砖讛 讜诇讬讚转讜 讘拽讚讜砖讛, 讜讛砖谞讬 讛讜专转讜 讜诇讬讚转讜 讘拽讚讜砖讛, 砖讻讘谞讬诐 砖诇 砖转讬 讗诪讛讜转 讚诪讬 [讛诐 谞讞砖讘讬诐] 鈥�/span> 讗驻讬诇讜 讛讻讬 [讻讱] 讗住讬专讬 [讛诐 讗住讜专讬诐], 讜讗讬谉, 讗讬驻讜讗, 诇讛讜讻讬讞 诪讻讗谉 诇爪讚 讝讛 讗讜 诇爪讚 讗讞专.


讜诪谞住讬诐 诇讛讘讬讗 专讗讬讜转 谞讜住驻讜转, 转讗 砖诪注 [讘讜讗 讜砖诪注] 专讗讬讛 诪诪讛 砖砖谞讬谞讜: 砖谞讬 讗讞讬诐 转讗讜诪讬诐 讙专讬诐, 讜讻谉 注讘讚讬诐 诪砖讜讞专专讬诐 鈥� 诇讗 讞讜诇爪讬谉 讜诇讗 诪讬讬讘诪讬谉 讛讗讞讚 讗转 讗砖转 讗讞讬讜, 讜讗讬谉 讞讬讬讘讬谉 讝讛 注诇 讗砖转 讝讛 诪砖讜诐 讗砖转 讗讞. 讛讬转讛 讛讜专转谉 砖诇讗 讘拽讚讜砖讛 讜诇讬讚转谉 讘拽讚讜砖讛 鈥� 诇讗 讞讜诇爪讬谉 讜诇讗 诪讬讬讘诪讬谉, 讗讘诇 讞讬讬讘讬谉 诪砖讜诐 讗砖转 讗讞. 讛讬转讛 讛讜专转谉 讜诇讬讚转谉 讘拽讚讜砖讛 鈥� 讛专讬 讛谉 讻讬砖专讗诇讬诐 诇讻诇 讚讘专讬讛谉, 砖讞讜诇爪讬诐 讜诪讬讬讘诪讬诐 讜讞讬讬讘讬诐 诪砖讜诐 讗砖转 讗讞. 拽转谞讬 诪讬讛转 [砖谞讬谞讜 注诇 讻诇 驻谞讬诐] 砖讗讬谉 讞讬讬讘讬谉 诪砖讜诐 讗砖转 讗讞, 讜谞讚讬讬拽 诪讻讗谉: 讞讬讜讘讗 诇讬讻讗 [讞讬讜讘 诪谉 讛转讜专讛 鈥� 讗讬谉 讻讗谉],

Talmud 鈥� Bavli 鈥� The William Davidson digital edition of the Koren No茅 Talmud, with commentary by Rabbi Adin Steinsaltz Even-Israel (CC-BY-NC 4.0).

